LAZDIJŲ RAJONO SAVIVALDYBĖS TARYBA

SPRENDIMAS

DĖL LAZDIJŲ RAJONO SAVIVALDYBĖS JAUNIMO INICIATYVŲ PROJEKTŲ FINANSAVIMO KONKURSO TVARKOS APRAŠO PATVIRTINIMO

2021 m. balandžio 30 d. Nr. 5TS-747

Lazdijai

Vadovaudamasi Lietuvos Respublikos vietos savivaldos įstatymo 6 straipsnio 8 punktu, 7 straipsnio 22 punktu, 16 straipsnio 4 dalimi, Lietuvos Respublikos jaunimo politikos pagrindų įstatymo 3 straipsnio 3 dalies 3 punktu, Lazdijų rajono savivaldybės tarybos 2021 m. vasario 12 d. sprendimu Nr. 5TS-639 „Dėl 2021 metų Lazdijų rajono savivaldybės biudžeto patvirtinimo“, Lazdijų rajono savivaldybės švietimo ir sporto plėtojimo programos 2 tikslo „Sudaryti ir gerinti sąlygas vaikų ir jaunimo bei suaugusiųjų saviraiškai, užimtumui, socializacijai ir gebėjimų plėtotei“ 2.1.7 priemone „Jaunimo politikos įgyvendinimas“, patvirtinta Lazdijų rajono savivaldybės tarybos 2021 m. vasario 12 d. sprendimu Nr. 5TS-638 „Dėl Lazdijų rajono savivaldybės 2021–2023 metų strateginio veiklos plano patvirtinimo“, Lazdijų rajono savivaldybės taryba n u s p r e n d ž i a,

Patvirtinti Lazdijų rajono savivaldybės jaunimo iniciatyvų projektų finansavimo konkurso tvarkos aprašą (pridedama).

Savivaldybės merė	Ausma Miškinienė

PATVIRTINTA

Lazdijų rajono savivaldybės tarybos

2021 m. balandžio 30 d.

sprendimu Nr. 5TS-747

LAZDIJŲ RAJONO SAVIVALDYBĖS JAUNIMO INICIATYVŲ PROJEKTŲ FINANSAVIMO KONKURSO TVARKOS APRAŠAS

I SKYRIUS

BENDROSIOS NUOSTATOS

1.	Lazdijų rajono savivaldybės jaunimo iniciatyvų projektų finansavimo konkurso tvarkos aprašas (toliau – Aprašas) reglamentuoja jaunimo iniciatyvų projektų (toliau – projektas) finansavimo konkurso Lazdijų rajono savivaldybės (toliau – Savivaldybė) biudžeto lėšomis, projektų paraiškų pateikimo, vertinimo, finansavimo ir atsiskaitymo už gautas lėšas tvarką.

2.	Lėšos projektams įgyvendinti numatomos Savivaldybės biudžeto Švietimo ir sporto plėtojimo programos Jaunimo politikos įgyvendinimo priemonėje.

3.	Projektų finansavimo konkurso tikslai:

3.1.	skatinti kryptingą, atsakingą ir ilgalaikę jaunimo veiklą, jaunimo iniciatyvumą, aktyvumą, lyderystę ir pilietiškumą;

3.2.	spręsti Savivaldybės 14–29 metų amžiaus jaunimo problemas;

3.3.	sudaryti sąlygas formuotis jauno žmogaus asmenybei bei jo integravimuisi į visuomenės gyvenimą;

3.4.	stiprinti jaunimo organizacijų, organizacijų, dirbančių su jaunimu, ir neformalių jaunimo grupių bendradarbiavimą vietos, regiono ir nacionaliniu lygiu;

3.5.	skatinti ir plėtoti kryptingą ir ilgalaikę jaunimo veiklą: organizuoti renginius, stovyklas, forumus, konferencijas, seminarus, akcijas, leisti leidinius, reprezentuoti veiklą, skatinti jaunimo problemų sprendimą (ypatingą dėmesį skiriant mažiau galimybių turinčiam jaunimui, esančiam socialinėje atskirtyje).

4.	Projektų finansavimo konkurso prioritetai:

4.1.	verslumo ir informacinių technologijų lyderių ugdymas (projektai turi būti skirti verslumo ir informacinių technologijų kompetencijoms tobulinti, orientuoti į naujų verslo paslaugų kūrimą, esamų plėtrą);

4.2.	pilietiškumo ir visuomeniškumo ugdymas (projektai turi būti skirti stiprinti jaunimo pilietiškumą, pilietinę savimonę, skatinti jaunimo dalyvavimą priimant sprendimus, socialinę atsakomybę, informacijos raštingumo įgūdžius, savanorystę ar kitą veiklą vietos bendruomenės ar rajono problemoms spręsti);

4.3.	ekologiškai atsakingo ir sveiko gyvenimo būdo puoselėjimas (projektai turi prisidėti prie tvaraus vartojimo, žaliųjų iniciatyvos, sveiko gyvenimo būdo puoselėjimo, stipresnės psichoemocinės sveikatos ugdymo, žalingų įpročių, smurto artimoje aplinkoje, patyčių prevencijos).

5.	Savivaldybės jaunimo iniciatyvų projektų finansavimo konkursą (toliau – konkursas) organizuoja Savivaldybės jaunimo reikalų koordinatorius (toliau – jaunimo reikalų koordinatorius) ar kitas jį pavaduojantis valstybės tarnautojas (ligos, komandiruočių, atostogų atveju).

6.	Apraše vartojamos sąvokos:

6.1.	jaunas žmogus – asmuo nuo 14 iki 29 metų;

6.2.	jaunimo organizacija – Lietuvos Respublikos asociacijų įstatymo nustatyta tvarka jaunimui ir (ar) jaunimo interesams atstovauti įsteigta asociacija, kurios ne mažiau kaip 2/3 narių yra jauni žmonės ir (ar) jaunų žmonių interesams atstovaujančios asociacijos, kurių kiekvienos ne mažiau kaip 2/3 narių yra jauni žmonės, veikianti Savivaldybės teritorijoje;

6.3.	su jaunimu dirbanti organizacija – juridinis asmuo, kurio vienas iš veiklos tikslų – atlikti darbą su jaunimu;

6.4.	jaunimo reikalų koordinatorius – valstybės tarnautojas, užtikrinantis valstybinės jaunimo politikos įgyvendinimo funkciją savivaldybėje;

6.5.	neformali jaunimo grupė – neįregistruota visuomeninė grupė, kurioje ne mažiau kaip 2/3 narių sudaro jauni žmonės;

6.6.	verslo subjektas – juridinis asmuo, veikiantis Lietuvos Respublikos įstatymų ir teisės aktų nustatyta tvarka, veiklą vykdantis Savivaldybės teritorijoje;

6.7.	projekto vykdytojai – asmenys, tiesiogiai ir tęstinai prisidedantys prie projekto įgyvendinimo, turintys konkrečią atsakomybę už projekto ir (ar) tam tikrų jo dalių įgyvendinimą;

6.8.	projekto dalyviai – asmenys, kuriems yra skirtas projektas ir kurie dalyvauja jame (renginių dalyviai, paslaugų gavėjai ir pan.);

6.9.	paraiška – dokumentas, kuriame numatyti projekto tikslai, uždaviniai, pateikiamas projekto aprašymas, siekiami rezultatai, priemonės projektui įgyvendinti, nurodomi duomenys apie projekto rengėjus ir vykdytojus, lėšų poreikį ir jų panaudojimą, kitus lėšų šaltinius ir kt.;

6.10.	sutartis – savivaldybės administracijos direktoriaus įsakymu patvirtintos formos projekto įgyvendinimo naudojimo sutartis, kurią sudaro savivaldybės administracija ir projekto vykdytojas;

6.11.	komisija – savivaldybės administracijos direktoriaus įsakymu sudaryta jaunimo iniciatyvų projektų finansavimo konkurso atrankos komisija.

7.	Kitos apraše vartojamos sąvokos atitinka Lietuvos Respublikos jaunimo politikos pagrindų įstatyme ir kituose teisės aktuose apibrėžtas sąvokas.

II SKYRIUS

REIKALAVIMAI PROJEKTO TURINIUI

8.	Reikalavimai projekto turiniui:

8.1.	konkursui teikiamas projektas turi būti įgyvendinamas vadovaujantis jaunimo savanoriškumo, savarankiškumo, savivaldos ir kitais principais, nurodytais Lietuvos Respublikos jaunimo politikos pagrindų ir Lietuvos Respublikos savanoriškos veiklos įstatymuose;

8.2.	ne mažiau kaip 2/3 projekto dalyvių turi būti jauni žmonės;

8.3.	projekto apimtis, planuojamas rezultatas, projekto sąmata ir išlaidos privalo būti aiškiai nurodytos. Išlaidos turi būti suplanuotos efektyviai ir pagrįstai, atitikti sąmatoje nurodytas išlaidas, rinkos kainas. Projektui įgyvendinti prašoma suma iš Savivaldybės biudžeto negali būti mažesnė negu 300 Eur ir didesnė negu 1 000 Eur;

8.4.	projektas turi būti vykdomas Savivaldybės teritorijoje, tačiau kriterijus atitinkantys projektai gali būti įgyvendinami už Savivaldybės ribų, jei jie naudingi Savivaldybėje gyvenančiam jaunimui.

9.	Konkursui teikiamo projekto veiklos turi atitikti bent vieną iš žemiau išvardintų sričių:

9.1.	jaunų žmonių kompetencijų ugdymas;

9.2.	jaunimo užimtumo ir verslumo skatinimas;

9.3.	jaunimo iniciatyvų, skirtų Savivaldybės bendruomenei, įgyvendinimas;

9.4.	jaunimo iniciatyvų aplinkosaugos ir klimato kaitos srityse įgyvendinimas;

9.5.	jaunimo aktyvumo, pilietiškumo ir įsitraukimo į visuomeninę veiklą skatinimas;

9.6.	savanoriškos veiklos skatinimas vietos lygmeniu;

9.7.	jaunimo įsitraukimas į jaunimo organizacijos veiklą;

9.8.	socialiai neaktyvių, nedirbančių, nesimokančių, mokymuose nedalyvaujančių, socialinę atskirtį patiriančių jaunuolių įtraukimas į visuomenės veiklą.

10.	Konkursui teikiami projektai turi sudaryti sąlygas, kad jaunas žmogus būtų motyvuojamas dalyvauti jo poreikius atitinkančioje veikloje, skatinamas tobulėti, įsitraukti į visuomeninę veiklą, įgyti socialinius įgūdžius ugdančios veiklos vykdymo ir organizavimo patirties.

11.	Konkursui negali būti teikiami projektai, kurių tikslas yra:

11.1.	poilsis ir turizmas;

11.2.	pelno gavimas;

11.3.	ilgalaikio materialaus turto įsigijimas.

12.	Konkursui negali būti teikiami projektai, kurie:

12.1.	einamaisiais metais yra ar buvo finansuoti kituose Savivaldybės administracijos skelbtuose projektų ar programų finansavimo konkursuose;

12.2.	kelia grėsmę žmonių sveikatai, garbei ir orumui, viešajai tvarkai, moralei, varžo kitų žmonių teises ir laisves;

12.3.	bet kokiomis formomis, metodais ir būdais kursto tautinę, rasinę, religinę ar socialinę neapykantą, prievartą ir diskriminaciją, išreiškia nepagarbą Lietuvos valstybės simboliams;

12.4.	bet kokiomis formomis, metodais ir būdais išreiškia smurto, prievartos, neapykantos, alkoholio, tabako, psichotropinių medžiagų, azartinių lošimų populiarinimą;

12.5.	bet kokiomis kitomis formomis, metodais ir būdais pažeidžia Lietuvos Respublikos Konstituciją, įstatymus ir kitus teisės aktus.

III SKYRIUS

PARAIŠKŲ TEIKIMAS

13.	Informacija apie organizuojamą konkursą skelbiama Savivaldybės interneto svetainėje www.lazdijai.lt.

14.	Projektų paraiškas (toliau – paraiška) rengėjai teikia jaunimo reikalų koordinatoriui iki informaciniame pranešime nustatytos datos.

15.	Paraišką gali teikti jaunimo ir su jaunimu dirbančios organizacijos, neformalios jaunimo grupės ir kitos su jaunimu dirbančios organizacijos bei verslo subjektai (toliau kartu vadinama organizacija), kurie yra registruoti Lietuvos Respublikos įstatymų nustatyta tvarka. Neformalios jaunimo grupės paraiškas teikia per biudžetines, viešąsias įstaigas, nevyriausybines organizacijas arba verslo subjektus, vykdančius veiklą Savivaldybėje.

16.	Neformali jaunimo grupė, prieš pateikdama paraišką, turi sudaryti bendradarbiavimo sutartį (1 priedas) su nevyriausybine organizacija, biudžetine, viešąja įstaiga, verslo subjektu dėl projekto lėšų administravimo. Paskyrus finansavimą, globojanti organizacija įsipareigoja pasirašyti finansavimo sutartį, prisiimti visą atsakomybę už neformalios jaunimo grupės projekto įgyvendinimą, skirtų lėšų panaudojimą ir atsiskaitymą.

17.	Organizacija gali teikti ne daugiau kaip 2 paraiškas skirtingoms veiklos sritims, nurodytoms 9 punkte, įgyvendinti.

18.	Konkursui pateikiama:

18.1.	užpildyta ir pasirašyta organizacijos vadovo ir projekto vykdytojo paraiška (2 priedas);

18.2.	pirmą kartą teikiant paraišką ar pasikeitus dokumento duomenims – organizacijos, išskyrus neformalios jaunimo grupės, antspaudu ir vadovo parašu patvirtintų įstatų / nuostatų ir registravimo pažymėjimo kopija;

18.3.	jei paraišką teikia neformali jaunimo grupė – bendradarbiavimo sutarties kopija;

18.4.	jei projektas organizuojamas kartu su partneriu, partnerio sutikimą, konkrečius įsipareigojimus įgyvendinant projektą ir tai patvirtinančius garantinius raštus, bendradarbiavimo sutarčių kopijas.

19.	Paraiška, parengta vadovaujantis šiuo Aprašu, teikiama el. paštu info@lazdijai.lt arba viename langelyje (Vilniaus g. 1, 119 kab.).

20.	Konkursui pateikti dokumentai pareiškėjams negrąžinami.

IV SKYRIUS

PARAIŠKŲ VERTINIMAS

21.	Pateiktos paraiškos vertinamos dviem etapais:

21.1.	administracinės atitikties vertinimas;

21.2.	tinkamumo finansuoti, naudos ir kokybės vertinimas.

22.	Administracinę atitiktį vertina jaunimo reikalų koordinatorius. Pirminis paraiškos vertinimas atliekamas per 5 darbo dienas. Atlikdamas pirminį paraiškos vertinimą, jaunimo reikalų koordinatorius tikrina, ar paraiška atitinka šiuos formalius konkurso reikalavimus:

22.1.	ar paraiškos teikėjas yra jaunimo arba su jaunimu dirbanti organizacija, ar verslo subjektas, neformali jaunimo grupė;

22.2.	ar pareiškėjas teisės aktų nustatyta tvarka tinkamai atsiskaitęs už ankstesniais metais iš Savivaldybės biudžeto skirtų lėšų panaudojimą;

22.3.	ar paraiška pateikta tinkamos formos;

22.4.	ar yra visi paraiškoje nurodyti privalomi priedai.

23.	Per 5 darbo dienas nuo paraiškų pateikimo jaunimo reikalų koordinatorius išsiunčia organizacijoms, kurių paraiškos neatitinka 11–12 punktų reikalavimų arba paraiškos turi tam tikrų trūkumų, informacinius pranešimus. Pranešimai siunčiami elektroniniu paštu, nurodytu paraiškoje. Paraiškų teikėjai per 2 darbo dienas nuo elektroninio laiško išsiuntimo gali pateikti trūkstamus dokumentus, patikslinti paraišką Apraše nustatyta tvarka el. paštu asta.grebliuniene@lazdijai.lt.

24.	Patikslintos paraiškos, neatitikusios reikalavimų, toliau nevertinamos.

25.	Nustačius, kad paraiška atitinka reikalavimus, vertinamas tinkamumas finansuoti, nauda ir kokybė – tai atlieka Savivaldybės administracijos direktoriaus įsakymu sudaryta jaunimo iniciatyvų projektų paraiškų vertinimo komisija (toliau – komisija) iš Savivaldybės administracijos struktūrinių padalinių, Savivaldybės jaunimo reikalų tarybos atstovų. Komisija sudaroma iš 5 narių.

26.	Komisija savo veiklą organizuoja vadovaudamasi Savivaldybės administracijos direktoriaus patvirtintu darbo reglamentu ir šiuo Aprašu.

27.	Komisija per 10 darbo dienų įvertina paraiškas, pildydama paraiškos vertinimo anketą pagal nustatytus vertinimo kriterijus (3 priedas) ir teikia siūlymus Savivaldybės administracijos direktoriui dėl projektų finansavimo.

28.	Vertinant paraiškas, sudaroma paraiškų prioritetinė eilė. Paramą gauna tie projektai, kurie surenka daugiausiai balų iki kol baigsis projektų finansavimui skirtos lėšos.

29.	Finansavimas neskiriamas, jeigu projektas įvertinamas mažiau negu 30 vertinimo balų.

30.	Jei dalis projekto išlaidų yra nepagrįstos, nėra akivaizdaus šių išlaidų būtinumo projekto veikloms įgyvendinti arba išlaidos priskiriamos prie netinkamų finansuoti, komisija gali siūlyti sumažinti projekto įgyvendinimui prašomų išlaidų sumą.

31.	Paskyrus mažesnį negu buvo nurodytas paraiškoje finansavimą, pareiškėjas tikslina projekto paraišką. Jis turi teisę keisti savo projektinės veiklos įsipareigojimus, bet neturi teisės keisti paraiškoje aprašytos veiklos turinio ir tikslų.

32.	Jeigu projektai pagal turinį ir prioritetą įvertinami vienodai, pirmenybė teikiama projektui, kurio paraiška konkursui buvo pateikta anksčiau.

33.	Komisija, patikrinusi paraišką su visais jos priedais, gali pareikalauti organizacijos pateikti papildomų dokumentų, patvirtinančių arba patikslinančių paraiškoje pateiktą informaciją.

34.	Projekto paraiška, pateikta pasibaigus nustatytam projektų paraiškų priėmimo terminui, nevertinama.

35.	Komisija, atsižvelgdama į paraiškų įvertinimus ir Savivaldybės biudžeto lėšas, surašo posėdžio protokolą, kuriame nurodo siūlomų finansuoti projektų sąrašą.

V SKYRIUS

PROJEKTŲ FINANSAVIMAS IR VYKDYMAS

36.	Jaunimo reikalų koordinatorius, atsižvelgdamas į komisijos protokolą, teikia siūlymą Savivaldybės administracijos direktoriui ir parengia Savivaldybės administracijos direktoriaus įsakymą dėl lėšų skirstymo projektams.

37.	Savivaldybės administracijos direktorius su organizacijomis, kurioms Savivaldybės administracijos direktoriaus įsakymu yra skiriamos lėšos, pasirašo Savivaldybės administracijos direktoriaus įsakymu patvirtintos formos sutartis.

38.	Sutarties galiojimo metu projekto vykdytojas neturi teisės perleisti jokių savo teisių ir pareigų, kylančių iš sutarties, tretiesiems asmenims.

39.	Jei projekto vykdytojas per 10 kalendorinių dienų nuo įsakymo dėl lėšų skyrimo įsigaliojimo dienos nepasirašo sutarties, finansavimas neskiriamas, Savivaldybės administracijos direktorius įsakymu skiria lėšas eilės tvarka rezerviniame sąraše esantiems projektams.

40.	Pasirašius sutartį su projekto vykdytoju, Savivaldybės administracijos Centralizuotos buhalterinės apskaitos skyrius perveda projektui skirtas įgyvendinti lėšas į projekto vykdytojo nurodytą sąskaitą.

41.	Po sutarčių pasirašymo laikotarpio Savivaldybės biudžete likus nepanaudotų lėšų, skirtų konkursui organizuoti, skelbiami papildomi finansavimo konkursai.

42.	Finansuojami projektai turi būti įgyvendinti per einamuosius biudžetinius metus ne vėliau kaip iki gruodžio 1 d.

43.	Projektų lėšos gali būti naudojamos tik pagal sąmatą sutartyje nurodytai veiklai vykdyti. Išlaidos turi būti aiškiai išvardintos, o ne pateikiamos bendra suma.

44.	Gali būti finansuojamos tik su projekto įgyvendinimu susijusios išlaidos, patirtos nuo sutarties pasirašymo dienos iki einamųjų biudžetinių metų gruodžio 1 d.

45.	Savivaldybės biudžeto lėšomis negali būti finansuojama:

45.1.	ūkinis inventorius ir baldai, transporto priemonės, ryšio priemonės, kompiuterinė įranga, medicininė įranga ir kitas inventorius, priemonės ir įranga, kuri nenusidėvi projekto įgyvendinimo laikotarpiu;

45.2.	pareiškėjo įsiskolinimai; draudimas, lizingas, išperkamoji nuoma;

45.3.	pastatų (patalpų) rekonstrukcija, kapitalinis remontas, statyba;

45.4.	projekto veiklai reikalingų patalpų, nuosavybės teise priklausančių pareiškėjui ar partneriui, nuomos išlaidos;

45.5.	transporto priemonių remontas, eksploatacinių (išskyrus kuro) išlaidų apmokėjimas;

45.6.	narystės asociacijose mokesčiai;

45.7.	alkoholiniai gėrimai, tabako gaminiai, dovanų kuponai;

45.8.	projekto parengimo išlaidos;

45.9.	projekto įgyvendinimo išlaidos, finansuojamos iš kitų finansavimo šaltinių;

45.10.	tarptautiniuose projektuose dalyvaujančių kitų šalių gyventojų atvykimo ir išvykimo iš Lietuvos bei kelionės draudimo išlaidos;

45.11.	darbo užmokesčio išlaidos;

45.12.	ilgalaikis materialus turtas.

46.	Nustačius, kad finansinės paramos gavėjas neįvykdė nustatyto įsipareigojimo arba tos pačios projekto veiklos išlaidos buvo finansuotos iš kitų šaltinių, Savivaldybės administracijos direktorius turi teisę vienašališkai nutraukti su finansinės paramos gavėja sudarytą sutartį ir nustatyti terminą, per kurį Savivaldybei turi būti grąžinamos projektui įgyvendinti skirtos lėšos.

VI SKYRIUS

ATSISKAITYMAS UŽ ĮGYVENDINTĄ PROJEKTĄ IR SKIRTAS LĖŠAS, KONTROLĖ

47.	Už Apraše numatytų projektų įgyvendinimą ir tinkamą lėšų panaudojimą, teisės aktų nustatyta tvarka atsako organizacijos, pasirašiusios sutartį su Savivaldybės administracija.

48.	Pasibaigus ketvirčiui iki kito mėnesio 10 d. ir įgyvendinus projektą per 10 kalendorinių dienų, bet ne vėliau negu iki einamųjų metų gruodžio 15 dienos, projekto vykdytojas teikia Savivaldybės administracijos Centralizuotos buhalterijos skyriui ir jaunimo reikalų koordinatoriui sutartyje nurodytas projekto įvykdymo ir lėšų panaudojimo ataskaitas.

49.	Projektų vykdytojai privalo viešinti projektą, siekiant skleisti informaciją apie vykdomą projektą, finansavimą, projekto rezultatus visuomenei.

50.	Savivaldybės kontrolės ir audito tarnyba bei Savivaldybės administracijos Centralizuotas savivaldybės audito skyrius turi teisę tikrinti, ar finansavimą gavęs projekto vykdytojas laikosi numatytų įsipareigojimų, o prireikus turi teisę atlikti projekto įgyvendinimo ir skirtų Savivaldybės biudžeto lėšų panaudojimo auditą.

51.	Projekto vykdytojas perveda į finansuotojo sąskaitą nepanaudotus asignavimų likučius (grąžina nepanaudotas lėšas) ne vėliau kaip per 10 kalendorinių dienų įgyvendinęs projektą. Jeigu projektas įgyvendinamas einamųjų metų gruodžio mėn., nepanaudoti asignavimų likučiai į finansuotojo sąskaitą pervedami ne vėliau kaip iki gruodžio 15 d.

52.	Jaunimo reikalų koordinatorius projekto įgyvendinimo metu turi teisę vykdyti prevencinę projekto vykdymo priežiūrą vietoje.

VII SKYRIUS

BAIGIAMOSIOS NUOSTATOS

53.	Projektams skiriamų ir panaudojamų lėšų apskaitos tvarkymą vykdo Savivaldybės Centralizuotos buhalterinės apskaitos skyrius.

54.	Savivaldybės administracija neprisiima atsakomybės, jei dėl pareiškėjo klaidingų paraiškoje nurodytų duomenų ryšiams palaikyti (telefono numerio, elektroninio pašto adreso ir kt.) pareiškėjo nepasiekia laiškai arba su pareiškėju negalima susisiekti.

55.	Pareiškėjui elektroniniu paštu, nurodytu paraiškoje, siunčiami klausimai, prašymai, susiję su paraiškos teikimu konkursui, laikomi oficialiais.

56.	Teikdamas paraišką konkursui, pareiškėjas sutinka, kad informacija, pateikta paraiškoje (išskyrus informaciją, kuri negali būti viešinama teisės aktų nustatyta tvarka), gali būti viešinama su konkursu susijusioje informacinėje medžiagoje, renginiuose.

57.	Projektų finansinė ir veiklos kontrolė vykdoma teisės aktų nustatyta tvarka.

58.	Kilę ginčai sprendžiami Lietuvos Respublikos įstatymų nustatyta tvarka.

59.	Šis aprašas gali būti keičiamas, papildomas ar pripažįstamas netekusiu galios Savivaldybės tarybos sprendimu.

_______________________

Lazdijų rajono savivaldybės jaunimo iniciatyvų

projektų finansavimo konkurso tvarkos aprašo

1 priedas

BENDRADARBIAVIMO SUTARTIS

(Jaunimo iniciatyvų projektų finansavimo konkurso bendradarbiavimo sutarties forma)

202__ m. ___________ d. Nr.

___________

(vieta)

__________________________________________________ (toliau – Grupė), atstovaujama

(neformalios jaunimo grupės pavadinimas, adresas)

__________________________, ir ___________________________________________________,

(grupės vadovo vardas, pavardė) (organizacijos, įstaigos pavadinimas, adresas, įmonės kodas)

atstovaujama ______________________________, (toliau – Organizacija), toliau kartu vadinamos

(organizacijos vadovo vardas, pavardė)

Šalimis, sudarome šią sutartį dėl bendradarbiavimo įgyvendinant projektą ____________________

(projekto pavadinimas)

(toliau – Projektas).

I. SUTARTIES SĄLYGOS

1.	Grupė bendradarbiauja su Organizacija, įgyvendina Projektą, finansuojamą iš Lazdijų rajono savivaldybės (toliau – Savivaldybė) biudžeto Švietimo ir sporto plėtojimo programos Jaunimo politikos įgyvendinimo priemonės pagal Projekto finansavimo sutartį, sudarytą tarp Organizacijos ir Savivaldybės administracijos.

II. ŠALIŲ TEISĖS IR PAREIGOS

2.	Organizacija įsipareigoja pasirašyti Projekto finansavimo sutartį su Savivaldybės administracija.

3.	Organizacija sutinka, kad į jos sąskaitą būtų pervestos lėšos Projektui finansuoti, kaip numatyta Projekto finansavimo sutartyje.

4.	Organizacija sutinka laikytis Projekto finansavimo sutartyje nustatytos lėšų pervedimo tvarkos ir lėšų panaudojimo sąlygų.

5.	Organizacija sutinka prisiimti įsipareigojimus Savivaldybės administracijai, numatytus Projekto finansavimo sutartyje, susijusius su gautų lėšų pervedimu, atsiskaitymu už gautų lėšų panaudojimą ir Projekto vykdymą.

6.	Organizacija turi teisę reikalauti iš Grupės dokumentų, reikalingų Organizacijos įsipareigojimams Savivaldybės administracijai vykdyti.

7.	Grupė įsipareigoja Projektą įgyvendinti Projekto finansavimo sutartyje numatytomis sąlygomis.

8.	Grupė įsipareigoja naudoti Organizacijos jai perduotas lėšas Projekto finansavimo sutartyje numatytomis sąlygomis.

9.	Grupė įsipareigoja pateikti Organizacijai tuos jos turimus dokumentus, kurie yra būtini, kad Organizacija galėtų vykdyti savo įsipareigojimus Savivaldybės administracijai, kaip tai numatyta Projekto finansavimo sutartyje.

10.	Grupė turi teisę reikalauti, kad Organizacija leistų Grupei naudotis lėšomis, būtinomis Projektui įgyvendinti.

III. SUTARTIES GALIOJIMAS

11.	Ši Sutartis įsigalioja Organizacijai pasirašius Projekto finansavimo sutartį su Savivaldybės administracija.

12.	Ši sutartis galioja Projekto įgyvendinimo laikotarpiu. Projekto įgyvendinimo laikotarpis baigiasi, kai visiškai įvykdomos Projekto finansavimo sutartyje, sudarytoje su Savivaldybės administracija, numatytos sąlygos ir įsipareigojimai.

IV. ŠALIŲ ATSAKOMYBĖ

13.	Jei kuri iš Šalių nevykdo šios Sutarties ar ją nutraukia, ji atsako tretiesiems asmenims pagal prievoles, atsiradusias dėl Projekto įgyvendinimo taip, kaip ji atsakytų, jei ši Sutartis galiotų.

V. KITOS NUOSTATOS

14.	Sutartis sudaroma dviem egzemplioriai po vieną abiem šalims.

15.	Ginčai tarp sutarties šalių sprendžiami Lietuvos Respublikos teisės aktų nustatyta tvarka.

Šalių adresai ir rekvizitai:

Grupės pavadinimas Adresas: Tel. ___________________________ (Pareigos) ___________________________ (parašas) ___________________________ (vardas, pavardė)	Organizacijos pavadinimas Įmonės kodas Adresas: Tel. ___________________________ (Pareigos) ___________________________ (parašas) ___________________________ (vardas, pavardė) A. V.

Lazdijų rajono savivaldybės jaunimo iniciatyvų

projektų finansavimo konkurso tvarkos aprašo

2 priedas

JAUNIMO INICIATYVŲ PROJEKTŲ FINANSAVIMO KONKURSO PARAIŠKA

(Jaunimo iniciatyvų projektų finansavimo konkurso paraiškos forma)

_______________________

(data)

1. Informacija apie įstaigą / organizaciją / verslo subjektą
Įstaigos / organizacijos / verslo subjekto pavadinimas
Juridinio asmens kodas
Adresas
Telefonas
Elektroninis paštas
Interneto svetainė
Pareiškėjo bankas
Sąskaitos numeris

2. Informacija apie neformalią grupę (pildoma, jeigu organizacija sudaro bendradarbiavimo sutartį su neformalia jaunimo grupe)
Grupės pavadinimas
Grupės narių sąrašas
Elektroninis paštas

3. Projekto pavadinimas

4. Projekto vykdytojai
Bendras projekto vykdytojų skaičius
Projekto vadovo vardas ir pavardė, telefonas, el. paštas

5. Projekto dalyviai
Bendras projekto dalyvių skaičius:
Iš jų: bendras projekto dalyvių nuo 14 iki 29 metų amžiaus skaičius
Iš jų: mažiau galimybių turinčių jaunų asmenų skaičius

6. Projekto vykdymo laikas
Pradžia
Pabaiga

7. Projekto vykdymo vieta (adresas)

8. Projekto partneriai (pildoma, jei planuojama jų turėti)
Organizacijos / institucijos pavadinimas:
Adresas
Telefonas
Bendradarbiavimo statusas (bendradarbiavimo sutartis, planuojate susisiekti ir pan.):
Glaustai apibrėžkite organizacijos / institucijos vaidmenį projekte:

9. Projekto turinys:
9.1. Problemos-situacijos analizė (glaustai aprašykite projekto atsiradimo kontekstą, konkrečią problemą, kurią sieksite spręsti įgyvendindami projektą, kokia tai problema, kiek ir kaip ji aktuali bendruomenei ir pan.).
9.2. Projekto veiklos planas (detalizuokite, kas, kur, kada bus daroma, kiek dienų truks, kas bus projekto dalyviai, kokiu būdu dalyviai bus atrenkami ir kt. Kokie metodai bus naudojami, kodėl šie metodai leis pasiekti gerų rezultatų. Kaip numatote įvertinti projekto efektyvumą?)
9.2.1. Projekto tikslas (konkretus, išmatuojamas, realus ir įgyvendinamas):
9.2.2. Projekto uždaviniai, rezultatas (uždaviniai turi būti konkretūs, išmatuojami, realūs, susiję su projekto veiklomis):
Projekto uždaviniai	Laukiami projekto rezultatai
1. Uždavinys (pvz., organizuoti mokymus jaunimui).	1.1. pvz., bus organizuoti darbo organizavimo kursai 10 jaunuolių

1.2.
2. Uždavinys	2.1.

2.2.
3. Uždavinys	3.1
9.2.3. Projekto veikla:
Mėnuo (data)	Veiklos aprašymas (kas, kur, kada bus vykdoma, kiek dienų truks, kokios temos bus analizuojamos, kokie lektoriai ar specialistai dalyvaus, kokie metodai bus naudojami, kas bus renginio ar kitos veiklos dalyviai)

10. Ar projektą numatoma tęsti (jei taip, aprašykite trumpai, kaip planuojate tęsti projektą)?

11. Kaip ketinate užtikrinti projekto viešinimą?

12. Projektui įgyvendinti reikalingos lėšos:
Bendra projekto suma	Iš savivaldybės prašoma suma (Eur)	Kiti projekto finansavimo šaltiniai (nurodyti) (Eur)

13. Detali Jaunimo iniciatyvų projekto sąmata:
Eil. Nr.	Išlaidų pavadinimas	Kiekis	Kaina	Išlaidų pagrindimas	Savivaldybės skiriamos lėšos
Iš viso:

14. Prie paraiškos pridedami papildomi dokumentai (pažymėti x):
14.1. Organizacijos, išskyrus neformalios jaunimo grupės, registracijos pažymėjimo ir įstatų / nuostatų patvirtintos kopijos (kai konkurse dalyvauja pirmą kartą)
14.2. Bendradarbiavimo sutarties kopija (taikoma neformalioms jaunimo grupėms)
14.3. Jei projektas organizuojamas kartu su partneriu, partnerio sutikimą, konkrečius įsipareigojimus įgyvendinant projektą ir tai patvirtinančius garantinius raštus, bendradarbiavimo sutarčių kopijas.

Patvirtinu, kad paraiškoje pateikta informacija yra tiksli ir teisinga. Gavęs Lazdijų rajono savivaldybės finansavimą, įsipareigoju naudoti skirtas lėšas pagal pateiktą sąmatą, informuoti Savivaldybės administraciją, kaip vykdomas projektas, ir pateikti projekto įgyvendinimo ataskaitas.

Organizacijos vadovas

____________________	_______________ ___________________

(pareigų pavadinimas)	(parašas)	(vardas, pavardė)

Projekto vykdytojas

____________________	_______________ ___________________

(pareigų pavadinimas)	(parašas)	(vardas, pavardė)

A.V.

Lazdijų rajono savivaldybės jaunimo iniciatyvų

projektų finansavimo konkurso tvarkos aprašo

3 priedas

PARAIŠKOS VERTINIMO ANKETA

(Vertinimo anketos forma)

Paraiškos registracijos Nr., data
Įstaigos, organizacijos pavadinimas
Projekto pavadinimas
Eil. Nr.	Vertinimo kriterijai	Balų skaičius	Skirtų balų skaičius
1.	Projekto tikslai yra aiškūs ir konkretūs, aiškus projekto temos aktualumas ir pagrindimas, atliepiantis prioritetus: - visiškai atitinka, - iš dalies atitinka, - neatitinka.	10 5 0
2.	Projekto idėjos originalumas, sprendimo pagrįstumas (projekto idėja yra originali ir (ar) novatoriška, aiškiai pagrįsta ir argumentuota. Pasirinkta projekto įgyvendinimo forma leidžia įgyvendinti išsikeltus tikslus ir uždavinius): -visiškai atitinka; - iš dalies atitinka; - neatitinka.	10 5 0
3.	Projekte numatyti aktyvūs, netradiciniai veiklos metodai ir priemonės, nukreiptos į dalyvių praktinių gebėjimų atskleidimą ar panaudojamą, iniciatyvos, kūrybiškumo skatinimą: - visiškai atitinka; - iš dalies atitinka; - neatitinka.	10 5 0
4.	Planuojami projekto rezultatai (projekto veikla kryptinga ir (ar) turi realias tęstinumo perspektyvas, planuojami rezultatai pristatyti aiškiai ir suprantamai bei yra realūs ir pasiekiami): - aiškūs ir reikšmingi; - iš dalies aiškūs ir reikšmingi; - neaiškūs ir nereikšmingi.	10 5 0
5.	Projekto veiklų įgyvendinimo planas (Paraiškos 9 punktas): - nuoseklus ir išsamus; - nepakankamai nuoseklus ir išsamus; - nenuoseklus ir nedetalus.	10 5 0
6.	Projekto atitiktis prioritetams: - atitinka daugiau negu vieną iš projektų finansavimo prioritetų; - atitinka bent vieną iš projektų finansavimo prioritetų; - neatitinka nė vieno iš projektų finansavimo prioritetų.	10 5 0
7.	Projekto viešinimas (numatyta efektyvi informacijos sklaidos strategija, pasirinktos tinkamos ir efektyvios informacijos sklaidos formos): - visiškai atitinka; - iš dalies atitinka; - neatitinka.	10 5 0
8.	Reikalingų lėšų pagrindimas ir realumas (projekto sąmatoje nurodytos išlaidos yra aiškiai nurodytos, pagrįstos, tiesiogiai susijusios su projekto veiklomis ir yra būtinos jo tikslams ir rezultatams pasiekti, detalizuotos ir atitinkančios rinkos kainas, ir atitinka konkurso skelbime nurodytą didžiausią vienam projektui galimą skirti lėšų sumą): -pagrįstos, realiai suplanuotos, pateiktas detalus apskaičiavimas ir pagrįstas rinkos kainomis; - iš dalies pagrįstos; - nepagrįstos ir nerealios.	10 5 0
9.	Projekto vykdytojo, partnerių, rėmėjų indėlis (projekto įgyvendinimui pritraukiamos lėšos iš kitų projekto finansavimo šaltinių, numatytas rėmėjų indėlis (finansinis, dalykinis ir pan.); - taip; - ne.	10 0
Bendra balų suma	90

KOMISIJOS IŠVADA (projektą finansuoti / nefinansuoti, kokia siūloma skirti suma)

________________________________________________________________________________

________________________________________________________________________________

Komisijos pirmininkas	________________ __________________________

(parašas)	(vardas ir pavardė)

Data